Чыганак: Харисов, Р.М. Сандугачлар тынган вакыт : шигырьләр, поэмалар / Ренат Харис.- Казан : Татар. кит. нәшр., 2011.- 527 б.

«СӨЕМБИКӘ»
Нугай кызы моңлы Сөембикә! 
Татар казанында кайнап та 
язмышыңның синең ак-пакь сөте 
әйләнмичә калды каймакка.

Казан ауганчы ук түгелде сөт 
һәм агымга каршы агылды... 
Динен, исмен алыштырды улың, 
түшәгеңә хаин кагылды...

Патшаларны бәхет көтеп тормый, 
хатыннарын инде - бигрәк тә... 
Синең язмыш безне әле булса 
бик күп нәрсәләргә өйрәтә...

Тәхетемне саклый белмәдең шул!.. 
Ялгамадың никтер ялгыйсын... 
Тарих аша, мине кызганыпмы, 
күз күтәреп карый алмыйсың.

Күтәр күзең! Сине гаепләү юк! 
Керфекләрең утлы сөңгедәй –
тәнне тишеп, минем кайнар канны
салкын заманага сеңдерә.